“โตโยต้า” เผยผ่อนปรน เฟส 5-“เที่ยวปันสุข” หนุนตลาดรถยนต์ในปท. เดือน ก.ค. มีแนวโน้มดีขึ้น
“โตโยต้า”เผยมาตรการผ่อนปรน เฟส 5-"เที่ยวปันสุข" หนุนตลาดรถยนต์ในประเทศ เดือน ก.ค. มีแนวโน้มปรับตัวดีขึ้นจาก มิ.ย. 
“โตโยต้า”เผยมาตรการผ่อนปรน เฟส 5-"เที่ยวปันสุข" หนุนตลาดรถยนต์ในประเทศ เดือน ก.ค. มีแนวโน้มปรับตัวดีขึ้นจาก มิ.ย.
24 ส.ค. 2563

นายสุรศักดิ์ สุทองวัน รองกรรมการผู้จัดการใหญ่ บริษัท โตโยต้า มอเตอร์ ประเทศไทย จำกัด เปิดเผยยอดขายรถยนต์ประจำเดือน ก.ค.63 ว่ามีจำนวนทั้งสิ้น 59,335 คัน ลดลงจากช่วงเดียวกันของปีที่ผ่านมา 26.8% ประกอบด้วย รถยนต์นั่ง 18,500 คัน ลดลง 43.6% รถเพื่อการพาณิชย์ 40,835 คัน ลดลง 15.4% ขณะที่รถกระบะขนาด 1 ตัน ในเซกเมนท์นี้มีจำนวน 32,707 คัน ลดลง 15.9%
โดยสถานการณ์การขายของเดือน ก.ค.63 มีแนวโน้มปรับตัวดีขึ้นจากเดือน มิ.ย.ที่ผ่านมา เนื่องจากรัฐบาลมีการผ่อนปรนมาตรการระยะที่ 5 ทำให้ธุรกิจสามารถกลับมาดำเนินการได้ ประกอบกับรัฐบาลออกมาตรการกระตุ้นเศรษฐกิจจากสถานการณ์โควิด-19 รวมถึงมาตรการช่วยเหลือการท่องเที่ยวในประเทศ “เที่ยวปันสุข” เพื่อช่วยขับเคลื่อนเศรษฐกิจก่อให้เกิดการใช้จ่าย ส่งผลในเชิงบวกให้กับตลาดรถยนต์
สำหรับเดือน ก.ค.นี้ จากการที่ภาครัฐได้ดำเนินการผ่อนคลายให้ธุรกิจสามารถกลับมาดำเนินการได้ ภายใต้มาตรการที่กำหนด และการควบคุมสถานการณ์เป็นไปในทิศทางที่ดีขึ้น รวมถึงการเริ่มมีการจัดงานส่งเสริมการขายรถยนต์ ได้แก่ งาน Bangkok International Motor Show 2020 และงาน Bangkok International Grand Motor Sale 2020 ตั้งแต่ช่วงปลายเดือน ก.ค.ที่ผ่านมาจนถึงเดือน ส.ค. สร้างความเชื่อมั่นให้ประชาชนและผู้บริโภค ส่งผลให้ตลาดรถยนต์ในเดือนสิงหาคมมีทิศทางที่ดีขึ้นอย่างต่อเนื่อง
ส่วนตลาดรถยนต์สะสม 7 เดือน (ม.ค.-ก.ค.63) มีปริมาณการขาย 387,939 คัน ลดลง 35.9% จากช่วงเดียวกันของปีที่ผ่านมา โดยตลาดรถยนต์นั่งมีอัตราการเติบโตลดลง 42.2% ตลาดรถเพื่อการพาณิชย์มีอัตราการเติบโตลดลง 31.7% เป็นผลกระทบมาจากสถานการณ์การแพร่ระบาดของไวรัสโควิด-19 ไม่เพียงแต่ตลาดรถยนต์ไทย แต่ส่งผลต่อเศรษฐกิจโดยรวมของประเทศและทั่วโลกติดต่อกันอย่างต่อเนื่อง